ทิสโก้ซึม สินเชื่อติดลบ ยาวถึงปีหน้า
ทิสโก้ คาดสินเชื่อติดลบถึงปีหน้า หลังตลาดรถซบแต่รายได้ยังดี เล็งเปิดตัวดิจิทัลแบงก์กิ้งให้ทันปีนี้
4 ส.ค. 2559

ทิสโก้ คาดสินเชื่อติดลบถึงปีหน้า หลังตลาดรถซบแต่รายได้ยังดี เล็งเปิดตัวดิจิทัลแบงก์กิ้งให้ทันปีนี้
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ เปิดเผยว่า สินเชื่อรวมของธนาคารยังมีแนวโน้มติดลบต่อเนื่อง แต่เป็นอัตราติดลบที่น้อยลงเรื่อยๆ คาดว่า กว่ายอดคงค้างจะหยุดติดลบกลับมาทรงตัวได้ประมาณปลายปี 2560 และอาจจะเติบโตเป็นบวกได้ในปี 2561 
ทั้งนี้ สินเชื่อเช่าซื้อมีทิศทางที่ดีขึ้น แต่คงเป็นบวกยาก เพราะยอดคืนสินเชื่อยังมากกว่ายอดปล่อยใหม่ ตามภาวะตลาดรถยนต์ในประเทศที่ชะลอตัวอยู่ โดยทิสโก้กำลังประเมินสถานการณ์หลังจากสิ้นสุดการถือครองรถยนต์คันแรกครบ 5 ปี ในปี 2560 อาจทำให้ตลาดรถยนต์เข้าสู่ภาวะปกติ
สำหรับครึ่งหลังของปีนี้ สินเชื่อรายย่อยจะมุ่งเน้นขยายฐานไปที่สินเชื่อจำนำทะเบียน สมหวัง เงินสั่งได้ มากขึ้น เพื่อรักษาส่วนต่างดอกเบี้ย แม้ว่าจะมีการชำระคืนหนี้เร็ว ทำให้ยอดคงค้างไม่เติบโตนัก รวมทั้งได้เริ่มกลับไปทำตลาดรถยนต์มือสอง แต่ด้วยความระมัดระวัง เพราะยังมีความเสี่ยงจากหนี้ครัวเรือนอยู่
นอกจากนี้ ในส่วนสินเชื่อธุรกิจขนาดกลางและขนาดย่อม (เอสเอ็มอี) ยังเน้นในกลุ่มที่ถนัด คือ โลจิสติกส์ และรถเช่า (ฟรีด) ที่ยังมีศักยภาพอยู่ ขณะที่ สินเชื่อธุรกิจรายใหญ่ มีทิศทางทรงตัว ต้องรอการลงทุนโครงการขนาดใหญ่ของภาครัฐว่าจะเริ่มได้เร็วเพียงใด
"ประเด็นคือไม่ใช่แค่เมืองไทย แต่ทั่วโลกเองก็แทบจะไม่โต ส่งออกไม่ค่อยจะไปเท่าไหร่ กระตุ้นภายในก็มีกู้หนี้ยืมสินกันมากอยู่แล้ว ต้องรอเวลาให้ข้อจำกัดเหล่านี้คลายตัว ซึ่งจากสถานการณ์ที่เกิดขึ้นมองว่าเราแค่ไม่ถอยไปก็ดีมากแล้ว" นางอรนุช กล่าว
นางอรนุช กล่าวอีกว่า ผลดำเนินงานปีนี้ยังไปได้ดี จากส่วนต่างอัตราดอกเบี้ย (สเปรด) สูงขึ้นหลังดอกเบี้ยนโยบายต่ำ สามารถรักษารายได้ดอกเบี้ยดี ด้านหนี้ที่ไม่ก่อให้เกิดรายได้ (เอ็นพีแอล) ครึ่งปีแรก ปรับตัวดีขึ้นอย่างต่อเนื่อง จากสัดส่วน 3.07% เป็น 3.03% ทำให้กันสำรองหนี้น้อยลงและรายได้ค่าธรรมเนียมเติบโตได้อย่างต่อเนื่องจากธุรกิจประกันและวาณิชธนกิจ
ทั้งนี้ ธนาคารได้มุ่งเน้นการพัฒนาดิจิทัลแบงก์กิ้งอย่างต่อเนื่อง ทั้งด้านแอพพลิเคชั่นและระบบงานหลัก (คอร์แบงก์กิ้ง) ภายในธนาคารเอง โดยคาดว่า จะสามารถให้บริการโมบายแบงก์กิ้งสำหรับลูกค้าธนาคารได้ภายในสิ้นปีนี้ หรืออย่างช้าต้นปีหน้า และพัฒนาไปพร้อมอินเทอร์เน็ตแบงก์กิ้ง เพิ่มเติมจากปัจจุบันมีบริการซื้อขายและให้คำปรึกษาเรื่องกองทุนอยู่แล้ว